戲答趙伯充勸莫學書及爲席子澤解嘲
作者：黄庭堅
朝代：宋

paragraphs: 平生飲酒不盡味，五鼎餽肉如嚼蠟。
我醉欲眠便遣客，三年窺牆亦面壁。
空餘小來翰墨場，松煙兔穎傍明窗。
偶隨兒戲灑墨汁，衆人許在崔杜行。
晚學長沙小三昧，幻出萬物真成狂。
龍蛇起陸雷破柱，自喜奇觀繞繩牀。
家人駡笑寧有道，污染黄素敗粉牆。
誠不如南鄰席明府，蛛網鎖硯蝸書梁。
懷中探丸起九死，才術頗似漢太倉。
感君詩句喚夢覺，邯鄲初未熟黄粱。
身如朝露無牢强，翫此白駒過隙光。
從此永明書百卷，自公退食一爐香。